Diari Oficial de la Generalitat Valenciana


Sumari del DOGV 5416, del 28-12-2006 (2006/15833)

ORDE de 27 de novembre de 2006 de la Conselleria de Cultura, Educació i Esport, per la qual es convoca concurs públic per a la concessió d'ajudes per a la millora d'instal·lacions informàtiques de les biblioteques i agències de lectura municipals de la Comunitat Valenciana dins del Programa d'Informatització Comuna de les Biblioteques Valencianes i el programa .Internet en les Biblioteques..
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5416

Data del DOGV
:   28-12-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/15368


Data del document
:   27-11-2006

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * xarxa de transmissió interactiva
    * biblioteca pública
    * ajuda pública
    * equip informàtic
    * nova tecnologia
    * administració local
    * suport econòmic

ORDE de 27 de novembre de 2006 de la Conselleria de Cultura, Educació i Esport, per la qual es convoca concurs públic per a la concessió d'ajudes per a la millora d'instal·lacions informàtiques de les biblioteques i agències de lectura municipals de la Comunitat Valenciana dins del Programa d'Informatització Comuna de les Biblioteques Valencianes i el programa .Internet en les Biblioteques.. [2006/15189]  
La Generalitat té competències plenes en matèria de biblioteques i de conformitat amb la Llei 10/1986, de 30 de desembre, d'Organització Bibliotecària de la Comunitat Valenciana, té entre els seus objectius la creació de l'adequada infraestructura bibliotecària i la millora permanent dels servicis bibliotecaris. Per tot això la Conselleria de Cultura, Educació i Esport té el propòsit de contribuir al finançament de les despeses derivades de les millores de les instal·lacions informàtiques de les biblioteques i agències de lectura, i per a això vol subvencionar els ajuntaments que milloren eixes instal·lacions, per a complir amb este objectiu.  
En conseqüència, fent ús de les facultats que em conferix l'article 35 de la Llei de la Generalitat 5/1983, de 30 de desembre, de Govern Valencià,  
ORDENE  
Primer  
Convocar concurs públic per a la concessió d'ajudes per a la millora de les instal·lacions informàtiques de biblioteques municipals i agències de lectura municipals de la Comunitat Valenciana i aprovar les bases de la present convocatòria (annex I), el model d'instància (annex II) i el model d'alta de tercers (annex III).  
Segon  
L'import global màxim de les ajudes serà de 150.250 euros i s'abonarà a càrrec del pressupost de la Generalitat per al 2007, dins de l'aplicació pressupostària 48.27.93.494.11.1, línia T3196000 denominada .Ajudes per a la millora d'instal·lacions informàtiques de les biblioteques i agències de lectura., fins al límit de la consignació pressupostària que a l'efecte establisca la Llei de Pressupostos de la Generalitat per al 2007, per la qual cosa quedarà condicionada la concessió de les subvencions a l'existència en els mencionats pressupostos de crèdit adequat i suficient, de conformitat amb el que disposa l'Orde de 26 de setembre de 1994, de la Conselleria d'Economia i Hisenda.  
Disposició addicional  
Única  
Conforme a l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, tots els actes dictats en l'expedient de subvenció que es convoca per la present orde estaran condicionats al fet que, en dictar la resolució de concessió de la subvenció, subsistisquen les mateixes circumstàncies de fet i de dret existents en el moment en què es produïren aquells actes.  
Disposicions finals  
Primera  
Es delega en el director general del Llibre i Biblioteques la facultat de resoldre la concessió de les subvencions i se l'autoritza perquè, en l'àmbit de les seues competències, adopte les mesures necessàries per a l'aplicació i el desenvolupament de la present orde.  
Segona  
La present orde produirà efectes des del dia de la publicació en el Diari Oficial de la Generalitat.  
Contra la present orde, que posa fi a la via administrativa, els ens locals interessats podran interposar un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació. Tot això de conformitat amb el que disposen els articles 10, 14, 44 i 46 de la Llei Reguladora de la Jurisdicció Contenciosa Administrativa.  
València, 27 de novembre de 2006  
El conseller de Cultura, Educació i Esport,  
Alejandro Font de Mora Turón  
ANNEX I  
Bases per les quals es convoca concurs públic per a la concessió d'ajudes per a la millora d'instal·lacions informàtiques de biblioteques i agències de lectura municipals de la Comunitat Valenciana dins del Programa d'Informatització Comuna de les Biblioteques Valencianes i el programa .Internet en les Biblioteques..  
Primera. Objecte  
La present convocatòria té com a objectiu la concessió d'ajudes que contribuïsquen al finançament de les despeses derivades de l'adquisició de material informàtic destinat a les biblioteques i agències de lectura municipals de la Comunitat Valenciana dins del Programa d'Informatització Comuna de les Biblioteques Valencianes i el programa .Internet en les Biblioteques..  
Segona. Requisits dels beneficiaris  
1. Les ajudes per a la millora d'instal·lacions informàtiques de biblioteques i agències de lectura municipals, les podran sol·licitar tots els ajuntaments que hagen subscrit el conveni aprovat pel Consell de la Generalitat de 3 de juny i 9 de desembre de 1997 o els nous models de conveni aprovats pel Consell de la Generalitat de data 28 d'abril i 28 de juliol del 2006 i que realitzen inversions en les seues biblioteques o agències de lectura.   
2. En el cas que el servici de biblioteca pública haja sigut delegat en fundacions culturals amb personalitat jurídica pròpia estes podran tramitar les subvencions i ser-ne beneficiàries.   
Tercera. Material subvencionable  
Es podrà finançar a càrrec d'estes ajudes l'adquisició d'equipament informàtic d'ús exclusiu en instal·lacions de biblioteques i agències de lectura. El tipus d'equipament tècnic que es podrà finançar serà el següent:   
. Unitat central amb processador Pentium IV o superior amb 256/512 Mb mínim de memòria Ram i disc dur mínim de 40 Gb.  
. Monitor SVGA 17., resolució mínima 1.024 x 768 píxels.  
. Targeta de xarxa Ethernet.  
. Sistema operatiu Windows 2000 o superior.  
. Microsoft Internet Explorer, versió 6 o superior.  
. Impressora làser o de raig de tinta, compatible amb Windows i preparada per a impressió de codi de barres.  
. Dispositiu de lectura òptica de codi de barres. És imprescindible que el dispositiu siga de connexió al teclat.  
. Gravador-lector de CD-ROM o DVD-ROM.  
. Dispositius de comunicacions.  
. Elements de connexió telemàtica (no s'hi inclouen despeses de connexió telefònica i/o telemàtica).  
Quarta. Finançament de les activitats subvencionades  
1. L'aportació de la Conselleria de Cultura, Educació i Esport serà com a màxim del cinquanta per cent (50%) del cost de la inversió que es realitze el 2007. Els ajuntaments hauran d'aportar a càrrec del seu pressupost la part no finançada per la Generalitat.  
2. L'import de les subvencions regulades en la present base en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.   
3. En el cas que la resolució d'adjudicació de la subvenció siga per un import inferior al sol·licitat pel beneficiari, este podrà ajustar la justificació final al doble d'allò efectivament concedit. En tot cas, la justificació haurà d'ajustar-se al que es reglamenta en les bases tercera i catorze d'esta orde de convocatòria de subvenció.  
4. Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de la concessió, havent de procedir a una nova baremació de la sol·licitud inicial en base als criteris de concessió de la base sèptima i a l'alteració produïda.  
Quinta. Termini de les sol·licituds  
1. El termini de presentació de sol·licituds serà d'un mes comptat des de l'endemà de la publicació d'esta convocatòria en el Diari Oficial de la Generalitat. Quan l'últim dia del termini siga inhàbil s'entendrà prorrogat al primer dia hàbil següent.   
2. La documentació es presentarà en Registre Auxiliar de la Biblioteca Valenciana (Monestir de Sant Miquel dels Reis. Avda Constitució, 284. 46526 València), Direcció General del Llibre i Biblioteques o per qualsevol dels procediments previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Si la sol·licitud no fóra presentada en Registre Auxiliar de la Biblioteca Valenciana, es recomana al sol·licitant remetre un fax a l'òrgan gestor de la convocatòria (Direcció General del Llibre i Biblioteques: 57 5952928), indicant el número i la data d'entrada al registre.   
Sexta. Documentació a presentar  
1. Les sol·licituds, el model de les quals figura com a annex II de la present orde, es dirigiran a la Conselleria de Cultura, Educació i Esport, Direcció General del Llibre i Biblioteques, i aniran acompanyades dels documents següents:  
a) Certificat de l'acord de l'òrgan competent pel qual es va acordar sol·licitar l'ajuda, on s'indique la finalitat i la quantitat total en euros de la despesa prevista.  
b) Certificat del/de la secretari/a o interventor/a de l'entitat local en què conste el compromís per part de l'Ajuntament de consignar en el pressupost municipal de l'any 2007 la quantia econòmica necessària per a finançar la seua aportació.  
c) Certificat del/de la secretari/a de l'entitat local on s'indique de forma detallada la infraestructura informàtica de la qual disposa la biblioteca o agència de lectura on es realitzarà la inversió i també el nombre d'ordinadors que estan disposats per a la consulta pública d'Internet.   
d) Certificat del/de la secretari/a de l'entitat local on conste l'horari regular d'obertura al públic, especificant dies de la setmana d'obertura i hores, durant el mes de novembre de 2006 de la/les biblioteca/ques i/o agències de lectura del municipi on es realitzarà la inversió.  
e) Còpia del pressupost de la inversió acceptat per la corporació, on s'especifique tot el material detallat i el preu per unitats. Quan l'import de la despesa subvencionable supere la quantia de 12.000 euros, llevat que la despesa s'haguera realitzat amb anterioritat a la sol·licitud de la subvenció, s'hauran d'adjuntar com a mínim tres ofertes de diferents proveïdors. En estos casos, s'haurà d'indicar l'oferta acceptada per l'òrgan competent i, quan l'elecció no recaiga en la proposta econòmica més avantatjosa, s'haurà de justificar expressament en una memòria. Tot això en aplicació de l'article 31 de la Llei 38/2003, de 17 de novembre, General de Subvencions.  
f) Memòria dels tècnics competents (bibliotecaris i/o informàtics) on es detallen les necessitats d'equipament informàtic de la biblioteca o agència de lectura pública, tot això d'acord amb el que s'establix en la base tercera.   
g) L'imprés d'alta de tercers, que apareix com a annex III de la present orde, omplit com cal.   
2. Si la sol·licitud no reunix els requisits i documents que s'assenyalen en esta base, es requerirà l'interessat perquè, en el termini màxim i improrrogable de deu dies, esmene la falta o acompanye els documents preceptius, amb la indicació que, si no ho fera així, es tindrà en compte a l'hora de dictar la resolució i es considerarà que desistix de la sol·licitud, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Sèptima. Criteris de concessió  
S'establix un orde de prioritat per a la concessió d'estes subvencions d'acord amb la suma de punts aconseguida segons el barem següent:  
a) Les biblioteques que s'hagen incorporat al Programa d'Informatització Comuna per a les Biblioteques Valencianes l'any 2006 o que s'hi incorporaran l'any 2007: 10 punts.  
b) Les biblioteques incorporades en el Programa d'Informatització Comuna per a les Biblioteques Valencianes entre l'any 2001 i el 2005: 6 punts.  
c) Valoració de la memòria d'informatització de la biblioteca o agència de lectura presentada pels tècnics competents: fins a un màxim de 4 punts.   
d) Nivell d'infraestructura informàtica del centre de lectura pública: fins a un màxim de 3 punts.  
e) Concessió o no concessió d'estes ajudes en anys anteriors: fins a un màxim de 4 punts per a les biblioteques que no hagen obtingut mai este tipus d'ajudes en anys anteriors.  
f) Biblioteques que encara no disposen del servici de consulta pública d'Internet i vulguen implantar-lo: 4 punts.   
2. Es valorarà positivament aquelles entitats locals que hagen emplenat els qüestionaris d'estadístiques anuals del 2005 i estadístiques mensuals de l'any 2006, assignant-los el plus econòmic que el Consell de Biblioteques determine.  
3. Es valorarà l'horari d'obertura al públic de la biblioteca i es podrà establir per part del Consell de Biblioteques un mínim d'hores d'obertura al públic setmanal per davall del qual no es concedisca subvenció o només es concedisca la quantitat mínima de subvenció que s'estipule.  
4. Es valoraran els compromisos adquirits per la Generalitat dins del programa .Internet en les biblioteques..  
Octava. Procediment de concessió  
1. La valoració de les sol·licituds, la realitzarà el Consell de Biblioteques de la Generalitat que, segons la Llei 10/1986, de 30 de desembre, d'Organització Bibliotecària de la Comunitat Valenciana, ha de ser escoltat pel que fa a la distribució anual del crèdit consignat en els pressupostos de la Generalitat per al finançament de la xarxa bibliotecària de la Generalitat.  
2. L'òrgan competent per a l'ordenació i instrucció és l'Àrea de Coordinació del Llibre i Biblioteques. La proposta de resolució serà presentada al director general del Llibre i Biblioteques, que dictarà per delegació del conseller la resolució corresponent, la qual serà publicada en el Diari Oficial de la Generalitat.  
3. El termini màxim per a resoldre és de sis mesos.  
4. Les quantitats econòmiques sobrants que puguen produir-se durant el tràmit de justificació de les ajudes podran disposar-se per mitjà d'una nova resolució del director general del Llibre i Biblioteques, incrementant la quantitat concedida a algun dels beneficiaris o incloent-ne d'altres inicialment exclosos de l'ajuda.  
Novena. Minoracions  
1. Les minoracions sobre les quantitats adjudicades en la resolució produïdes en relació amb el pressupost inicial, bé pel pressupost menor del projecte definitiu o per baixes produïdes en l'adjudicació, suposaran la minoració proporcional en l'ajuda concedida, a excepció del que s'establix en la base 4.3.  
2. La Conselleria de Cultura, Educació i Esport no es farà càrrec de cap increment posterior del pressupost d'inversió inicialment presentat per la corporació sol·licitant de l'ajuda, siga quina siga la circumstància que el produïsca.  
3. La quantitat a justificar per l'entitat local serà el doble de la subvenció concedida, en cas contrari, l'entitat local percebrà la mitat de l'import correctament justificat segons les bases de la present convocatòria.  
Deu. Obligacions dels beneficiaris  
Són obligacions del beneficiari:  
a) Realitzar l'activitat o adoptar el comportament que fonamenta la concessió de la subvenció.  
b) Acreditar davant de la Conselleria de Cultura, Educació i Esport la realització de l'activitat o l'adopció del comportament, com també el compliment dels requisits i les condicions que determinen la concessió o el gaudi de l'ajuda.  
c) El sotmetiment a les actuacions de comprovació i control financer a efectuar per l'òrgan concedent, o qualssevol altres actuacions de comprovació i control financer que puguen realitzar els òrgans de control competents, per a la qual cosa haurà d'aportar tota la informació que li siga requerida en l'exercici d'estes actuacions, d'acord amb el que s'establix en l'article 46 de la Llei 38/2003, de 17 de novembre, General de Subvencions.  
d) Comunicar a la Conselleria de Cultura, Educació i Esport l'obtenció d'altres subvencions, ajudes o ingressos per a la mateixa finalitat.  
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
f) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
g) Procedir al reintegrament dels fons percebuts en els supòsits contemplats en l'article 37 de la Llei 38/2003, de 17 de novembre, General de Subvencions.  
h) Destinar els béns adquirits amb la subvenció als fins concrets especificats en estes bases reguladores durant un temps mínim de 5 anys, sense que durant este període els béns adquirits puguen traslladar-se a altres dependències que no siguen les dels centres de lectura pública de la localitat.  
Onze. Causes de reintegrament  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.  
Dotze. Inspecció i control  
Quan en l'exercici de les funcions d'inspecció o control, es deduïsquen indicis de la incorrecta obtenció, destí de la subvenció o ajuda percebuda, els agents encarregats de la inspecció podran acordar la retenció de les factures, els documents equivalents o substitutius i de qualsevol altre document relatiu a les operacions en què eixos indicis es manifesten.  
Tretze. Infraccions i sancions administratives  
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que es preveu en el títol IV de la Llei 38/2003, de 17 de novembre, General de Subvencions.  
Catorze. Justificació de les subvencions  
1. La transferència es realitzarà una vegada justificada totalment la realització de la inversió.  
2. Quan les activitats hagen sigut finançades, a més de amb la subvenció, amb altres subvencions o recursos, haurà d'acreditar-se en la justificació l'import, procedència i aplicació de tals fons a les activitats subvencionades en compliment de l'article 30.4 de la Llei 38/2003, de 17 de novembre, General de Subvencions.  
3. Per a efectuar el pagament els ajuntaments hauran de presentar la documentació següent:  
a) Memòria explicativa i detallada dels gastos realitzats, que han sigut finançats amb la subvenció, i el seu cost. Es farà menció explícita de les factures que corresponen a cada gasto.  
b) Original o còpia compulsada de les factures expedides per l'empresa proveïdora. Les factures hauran de presentar-se en forma reglamentària i datades l'any 2007, amb data màxima de 15 d'octubre del 2007, en les que apareixerà l'import per unitats i l'import total de la compra.  
c) Certificat del/de la secretari/a o interventor/a de l'ajuntament en què es faça constar que s'ha realitzat el gasto, el subministrament contractat ha sigut entregat i instal·lat correctament, i s'ha destinat a l'ús previst.  
4. Els justificants establits en esta base hauran de presentar-se fins al 15 d'octubre de 2007 en la Direcció General del llibre i Biblioteques (Monestir de Sant Miquel dels Reis. Avda Constitució, 284. 46794 València). Si no es fa així, l'adjudicatari perdrà el dret a percebre l'ajuda.